Kim Behnke (FP), 1997-11-28:
Rent taletidsmæssigt begik jeg den fejl at læse bemærkningerne til forslaget, og det gør, at jeg ikke kan klare det helt så hurtigt som de foregående talere.
Hvis vi ser på lovforslag nr. L 82 om dobbeltbeskatningsoverenskomsten mellem Danmark og Nederlandene, er der to ting deri, som springer os i øjnene.
Det første drejer sig om beskatningen af offshoreaktiviteter.
Der står i bemærkningerne: »Der er efter dansk ønske medtaget regler, som regulerer beskatningen af indkomst fra virksomheder i forbindelse med efterforskning og udvinding af kulbrinter.
Reglerne er i væsentlig grad udformet i overensstemmelse med danske ønsker.«
Ja, men hvilke ønsker var det, og hvordan påvirker det den danske offshoreindustri?
Det er et af de spørgsmål, som vi meget gerne vil have afklaret under udvalgsarbejdet.
Vi er ikke til sinds ved hjælp af skattelovgivningen at gøre det
mere besværligt for den danske offshoreindustri at eksistere.
Vi ved ikke, om det har nogen praktiske implikationer, men det er i hvert fald en af de ting, vi vil have undersøgt, inden vi kan give vores fulde tilslutning. En anden ting er, at der i bemærkningerne om livrente og pensioner står: »Efter det danske forhandlingsudspil skal der være kildestatsbeskatning af alle pensioner.
Dette var det ikke muligt at komme igennem med.
Imidlertid indeholder protokollen en hensigtserklæring ...«.
Så tænkte jeg, det er nok, som det skal være, indtil jeg gik om og læste protokollen med hensigtserklæringen.
Dér står der, at der nu skal indledes drøftelser for at overveje, om en ændring i artikel 18 er nødvendig.
Men det beskrives ikke ret meget, hvordan man regner med, det skal være.
Det så vi i særlig grad, dengang vi lavede en dobbeltbeskatningsoverenskomst med Tyskland.
Vi vil være sikre på, at den bestemmelse og den hensigtserklæring, der ligger i protokollen, ikke kommer til at betyde nogen forringelse for danske pensionister, der måtte være flyttet til Holland.
Med de to forbehold kan vi støtte lovforslag nr. L 82.
Så er der L 85, som er den nordiske dobbeltbeskatningsoverenskomst.
Selv om vi ikke i sin tid i september 1996 støttede den, da den blev sat i værk, så er de ændringer, som ministeren foreslår, nogle, vi kan støtte.
Det er indlysende for os, at avance ved salg af skibe og fly selvfølgelig skal beskattes det sted, hvor ejeren har sin bopæl, og ikke efter de lidt underlige formuleringer, der var tidligere.
Så på det punkt kan vi give fuld tilslutning
allerede med det samme.
Det sidste er så spørgsmålet om en tillægsaftale til de danske og grønlandske dobbeltbeskatningsaftaler, altså lovforslag nr. L 96.
Dér tales om, at udbytte og bestyrelseshonorarer nu skal til beskatning i den del af riget, hvor selskaberne er registreret.
Vi har ikke i bemærkningerne kunnet læse, hvorfor det behov er opstået.
Vi går ud fra, at det må være noget, der er sket, i forbindelse med at der på det seneste er overflyttet en - i øvrigt med Fremskridtspartiets tilslutning - række tidligere danske statsinstitutioner til at være en del af forvaltningen hos det grønlandske hjemmestyre.
Medmindre det viser sig, at der i den forbindelse skulle være nogle problemer, så er det vores opfattelse, at det lyder som en fornuftig aftale, at man betaler skatten dér, hvor selskabet er registreret, og man slipper for at komme til at betale skat både i Grønland og i Danmark.